近村民舍小飲
作者：陸游
朝代：宋

paragraphs: 秋風吹細雨，蕭然濯炎熾。
老夫疾頓平，甘食仍熟寐。
春物財幾何，摇落已復至。
昔人喻死生，謂若屈伸臂。
愚公顧不靈，白首沒榮利。
嗟予幸學道，了此直差易。
三拜散人號，退志獲早遂。
弦歌萬二千，盡力不能祟。
瘦驢骨可數，渺渺入空翠。
霜蟹初把螯，絲蓴小添豉。
平生笑巨君，老嚙乾肉糒。
異味幸滿前，萬事付一醉。